Christian Sugiono

Christian Sugiono (lahèr tangghâl 25 Pèbruwari 1981) èngghi panèka palakon, pengusaha, sareng moḍèl ḍâri Inḍonèsia

 Kaoḍi'ân awwâlna sareng pamolangna 
Christian tamaso' ana' nomer ḍuwâ' ḍâri tello' satarètanan.

Christian asakola è Sakola Charitas sareng SMU Pangudi Luhur. Nalèkana asakola è SMU prioḍe 1998-1999, Christian aktif dhâddhi katowa OSIS. Salèrana jhughân dhâddhi angghuta grup musik sè anyama Foto, sè toman bâḍâ è posisi nomer ḍuwâ' ḍâlem Indie Lapan, sèttong acara pameringkadhân laghu ḍâri Prambos è taon 1998. Saamponna mamarè sakola'ânna, salèrana kalowar ḍâri grup musik panèka karana kodhu ngallè ka Jèrman.

Ḍâri taon 2000 sampè' 2006, salèrana neng-neng è Hamburg, Jèrman kaangghuy akuliah ḍâlem biḍang Tèknologi Informasi è Technische Universität Hamburg, namong ta' sampè' lastarè karana salèrana mèlè kaangghuy paleman ka Inḍonèsia.

 Karèr 
Fotona Chritian bâḍâ ḍâlem sampul taonan majalah Hai è taon 1997.

Nalèkana asakola è Hamburg, Christian lebbi bânynya' ajhâr ghu-ongghu ḍâlem ajhâr nolès liputan samacemma konsèr kaangghuy èpakalowar è majalah MTV Trax è Inḍonèsia.

Asareng ca-kancana sè laèn, Christian abhângon perusahaan sè ènyamaè MBDC Mèḍia sè ampon makalowar pan-saponapan bhârâng internèt.

Salaèn akarèr ḍâlem ḍunia bisnis, Christian aktif akampanye tentang pangataoan bèbas, sè tamaso' lakonna mènangka dhâddhi duta ḍâri Wikipèḍia bhâsa Inḍonèsia tor jhughân mènangka dhâddhi pembicara è pus-kampus Inḍonèsia.

Karana senneng ḍâ' tèknologi kasebbhut, salèrana toman èḍaulat sareng pan-saponapan merek sè kalonta akadhi Microsoft Inḍonèsia kaangghuy dhâddhi Key Opinion Leader nalèkana makalowar bhârângna.

 Kaoḍi'ânna dhibi'èn 
È tangghâl 26 Pèbruwari 2009, salèrana aparèng onèng secara resmi ḍâ' orèng bânnya' manabi ampon akabin sareng Titi Kamal è Australia è tangghâl 6 Pèbruwari 2009. Kabinan panèka nimbulaghi kontrovèrsi karana kaḍuwâna ngaghunghè aghâma sè bhidha: Titi tamaso' orèng sè aghâma Islam sareng Christian aghâmana Katolik. Bâḍâ kabhâr sè nyebbhut manabi salèrana ampon dhâddhi muallaf kalabân adhâbu ḍuwâ' kalimat syahadat è tangghâl 31 Oktober 2008 è wilajâ Bekasi, èaḍâ'na sorang saksè sè asmana Muhklis. Christian masobung kabhâr kasebbhut kalabân nyabâ' postingan sè aropa klarifikasi sè nyata'aghi manabi salèrana aghâmana ghi' Katolik è blogna dhibi'èn è tangghâl 7 Pèbruwari 2009. Maskè ènga' ka'rowa, Elly Kamal mènangka èbhu ḍâri Titi Kamal aparèng pernyataan sè tabhelik è taon 2024. Elly aparèng onèng lèbât kolom komèntar è sala sèttong postingan ḍâlem akun Instagramna Titi sè nampilaghi Titi sareng Christian ngalaksanaaghi Umroh, manabi Christian ampon dhâddhi sorang muallaf sajjhek taon 2006.

Tangghâl 16 Nopèmber 2013, kaḍuwâna nganghungè ana' lakè', èngghi panèka Arjuna Zayan Sugiono. È tangghâl 5 Ḍèsèmber 2017, kaḍuwâna ngaghunghè ana' polè sè asmana Kai Attar Sugiono.

 Sombher